พาณิชย์ เผยอัตราเงินเฟ้อเดือนพฤศจิกายนขยายตัวร้อยละ 0.94 จากราคาหมวดพลังงานที่เพิ่มขึ้น พร้อมคาดการณ์เงินเฟ้อปี 2562 ขยายตัวในกรอบร้อยละ 0.7-1.7
พาณิชย์ เผยอัตราเงินเฟ้อเดือนพฤศจิกายนขยายตัวร้อยละ 0.94 จากราคาหมวดพลังงานที่เพิ่มขึ้น พร้อมคาดการณ์เงินเฟ้อปี 2562 ขยายตัวในกรอบร้อยละ 0.7-1.7

นางสาวพิมพ์ชนก วอนขอพร ผู้อำนวยการสำนักงานนโยบายและยุทธศาสตร์การค้า หรือ สนค. กระทรวงพาณิชย์ เปิดเผยอัตราเงินเฟ้อทั่วไปเดือนพฤศจิกายน 2561 เพิ่มขึ้นร้อยละ 0.94 และเป็นการขยายตัวเพิ่มขึ้นต่อเนื่องเป็นเดือนที่ 17 แต่เป็นการเพิ่มขึ้นในอัตราที่ชะลอตัว โดยมีสาเหตุสำคัญมาจากราคาหมวดพลังงานที่เพิ่มขึ้น รวมถึงการเพิ่มขึ้นของราคาอาหารสด ส่วนเงินเฟ้อพื้นฐานสูงขึ้นร้อยละ 0.69 รวมเฉลี่ย 11 เดือน อัตราเงินเฟ้อทั่วไปสูงขึ้นร้อยละ 1.13 และเงินเฟ้อพื้นฐานสูงขึ้นร้อยละ 0.71 โดยเป็นการสูงขึ้นในอัตราคงที่ 
อย่างไรก็ดีการชะลอตัวของเงินเฟ้อสอดคล้องกับการชะลอตัวของดัชนีราคาผู้ผลิต ที่ขยายตัวในอัตราที่ชะลอตัวที่ร้อยละ 0.9 ตามการชะลอตัวของราคาในหมวดผลิตภัณฑ์อุตสาหกรรม และหมวดปิโตรเลียม ขณะที่หมวดผลผลิตเกษตรกรรม ขยายตัวสูงขึ้นร้อยละ 2.5 หลังจากหดตัวติดต่อกันเป็นเดือน 2 
ทั้งนี้ สนค. คาดการณ์เงินเฟ้อปี 2561 ยังอยู่ในกรอบยู่ที่ 0.8-1.6 และคาดการณ์อัตราเงินเฟ้อปี 2562 จะขยายตัวในกรอบร้อยละ  0.7-1.7 ภายใต้สมมติฐาน จีดีพี เติบโตร้อยละ 3.5-4.5 ราคาน้ำมันอยู่ที่ 70-80 เหรียญสหรัฐต่อบาเรล และอัตราเเลกเปลี่ยนอยู่ที่ 32.5-33.5 บาทต่อเหรียญสหรัฐ

นอกจากนี้ คาดการณ์ปลายปีสินค้าเกษตรจะปรับตัวสูงขึ้น ประชาชนมีการจับจ่ายใช้สอยเพิ่มขึ้น แต่ยังต้องติดตามการปรับขึ้นอัตราดอกเบี้ยของธนาคารกลางสหรัฐ (เฟส) สำหรับปัจจัยเสี่ยงที่ต้องเฝ้าติดตามในปีหน้าประเมินว่าหากไม่มีสงครามการค้าจะทำให้เศรษฐกิจโลกมีเสถียรภาพมากขึ้น